[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.7.2005

SEK(2005) 991 endelig

KOMMISSIONENS UDTALELSE

om et uforholdsmæssigt stort underskud i Portugal – Anvendelse af artikel 104, stk. 5, i traktaten om oprettelse af Det Europæiske Fællesskab

BEGRUNDELSE

Den 9. juni 2005 fremsendte Portugal den seneste opdatering af sit stabilitetsprogram, der dækker perioden 2005-2009. Denne opdatering viser, at der forventes et offentligt underskud, der overstiger traktatens referenceværdi på 3 % af BNP i årene 2005-2007. Efter et indberettet underskud på 2,9 % i 2004[1] forventer Portugal et underskud på 6,2 % af BNP i 2005, der skal reduceres til 4,8 % i 2006, 3,9 % i 2007 og 2,8 % af BNP i 2008. Over de samme år er gælden i forhold til BNP fremskrevet til at stige yderligere fra et indberettet tal på 61,9 % i 2004 til en øvre grænse på 67,8 % af BNP i 2007.

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten[2]. I sin vurdering har Kommissionen taget behørigt hensyn til Økofin-Rådets rapport af 20. marts 2005 til Det Europæiske Råd om en bedre gennemførelse af stabilitets- og vækstpagten, som sidstnævnte godkendte den 22. marts 2005[3].

Kommissionens rapport i henhold til traktatens artikel 104, stk. 3, indeholdt en vurdering af, om traktatens krav til såvel det offentlige underskud som den offentlige gæld var opfyldt.

Det forventede offentlige underskud i 2005, der fremgår af opdateringen af det portugisiske stabilitetsprogram fra juni 2005, overstiger referenceværdien på 3 % af BNP og ligger ikke tæt på den. Overskridelsen af referenceværdien er desuden ikke exceptionel og midlertidig i traktatens og stabilitets- og vækstpagtens forstand. BNP-væksten er faldet kraftigt siden 2000, men i 2004 noteredes der igen en positiv økonomisk vækst, og den forventes at fortsætte med at udvise en gradvis, om end moderat opadgående tendens i de kommende år ifølge Kommissionens forårsprognoser fra 2005 og opdateringen af stabilitetsprogrammet fra juni 2005. Selv om det negative outputgab er ret stort og ikke forventes at indsnævres betydeligt i de kommende år, er forværringen af den offentlige saldo ude af proportioner med den seneste forøgelse af outputgabet. Derfor kan overskridelsen af referenceværdien ikke betragtes som en følge af et alvorligt økonomisk tilbageslag. Overskridelsen af referenceværdien kan heller ikke betragtes som midlertidig, da det offentlige underskud i forhold til BNP ifølge Kommissionens forårsprognose fra 2005 også vil overstige traktatens referenceværdi væsentligt i 2006, hvor det økonomiske opsving gradvis forventes at bide sig fast. I opdateringen af det portugisiske stabilitetsprogram fra juni 2005 antages det faktisk, at det offentlige underskud formindskes i de kommende år, men at det vil overstige referenceværdien indtil 2007. Dette peger i retning af, at traktatens krav til det offentlige underskud ikke er opfyldt.

Gælden i forhold til BNP overskred traktatens referenceværdi på 60 % i 2003 og nåede op på 61,9 % i 2004, hvilket udgør en stigning på omkring 8,5 procentpoint af BNP siden 2000. Stigningen i gældskvoten kan forklares af et meget lavt primært overskud - sågar underskud i nogle år - en ret stor stock flow-tilpasning, hvor gældsforøgende below-the-line-foranstaltninger mere end udlignede betydelige privatiseringsindtægter i de fleste år, og også af den lave nominelle BNP-vækst. Gældsmålene for 2005-2007, der fremgår af opdateringen af stabilitetsprogrammet fra juni 2005, og som stort set er i overensstemmelse med gældsfremskrivningerne i Kommissionens forårsprognose fra 2005, tyder på en yderligere kraftig stigning i gældskvoten på op til lige under 68 % i 2007. Dette strider mod traktatens krav om, at gældskvoten i tilfælde af en overskridelse af referenceværdien på 60 % af BNP "mindskes tilstrækkeligt og nærmer sig referenceværdien med en tilfredsstillende hastighed". Dette peger i retning af, at traktatens krav til den offentlige bruttogæld ikke er opfyldt.

I sin rapport i henhold til artikel 104, stk. 3, analyserede Kommissionen også en række relevante forhold med relation til den mellemfristede økonomiske og budgetmæssige situation såvel som andre forhold, der forekom relevante for vurderingen af de offentlige finanser i Portugal.

I sin rapport af 20. marts understregede Rådet, at hensyntagen til "andre relevante forhold" i de faser, der ligger forud for beslutningen om, at der foreligger et uforholdsmæssigt stort underskud, dvs. i bl.a. Det Økonomiske og Finansielle Udvalgs udtalelse i henhold til artikel 104, stk. 4, i Kommissionens udtalelse i henhold til artikel 104, stk. 5, og i Rådets beslutning i henhold til artikel 104, stk. 6, "skal være betinget af det overordnede princip – inden andre relevante faktorer tages i betragtning – at overskridelsen af referenceværdien er midlertidig, og at underskuddet fortsat ligger tæt på referenceværdien". I Portugals tilfælde er denne betingelse ikke opfyldt: det forventede underskud for 2005 ligger ikke tæt på referenceværdien, og overskridelsen af referenceværdien kan ikke betragtes som midlertidig, da det offentlige underskud er fremskrevet til at ligge over 3 % af BNP i tre år. Med henblik på Kommissionens udtalelse i henhold til artikel 104, stk. 5, og Rådets beslutning i henhold til artikel 104, stk. 6, tages der derfor ikke hensyn til andre relevante forhold i Portugals tilfælde.

Det hedder i artikel 104, stk. 4, at “det i artikel 114 omhandlede udvalg (dvs. Det Økonomiske og Finansielle Udvalg) afgiver udtalelse om Kommissionens rapport”. Udvalget afgav sin udtalelse den 4. juli 2005, der svarer til vurderingen i Kommissionens rapport. Udvalget konkluderede navnlig, at "den forventede budgetudvikling i Portugal i 2005 er sådan, at begge kriterier i artikel 104, stk. 2, ikke opfyldes". Udvalget fandt, at det forventede underskud for 2005 ikke er tæt på referenceværdien på 3 % af BNP, og at overskridelsen af referenceværdien ikke kan betragtes som exceptionel og midlertidig. Den offentlige gæld overstiger referenceværdien på 60 % af BNP og forventes at stige yderligere som procent af BNP i de næste to år. Udvalget noterede også, at den økonomiske udvikling i de næste to til tre år forventes at forblive afdæmpet, og udtrykte bekymring over det høje niveau for og trenden i det strukturelle underskud. Det Økonomiske og Finansielle Udvalg undersøgte alle andre relevante forhold, men konkluderede, at der ville blive set bort fra disse i udvalgets vurdering.

Kommissionen, som henviser til sin egen rapport og til Det Økonomiske og Finansielle Udvalgs udtalelse, finder, at der foreligger et uforholdsmæssigt stort underskud i Portugal. Kommissionen vedtog den [20. juli 2005] en udtalelse, som er afgivet til Rådet i overensstemmelse med traktatens artikel 104, stk. 5. Kommissionen henstiller, at Rådet træffer afgørelse i overensstemmelse hermed i henhold til artikel 104, stk. 6. Herudover forelægger Kommissionen Rådet en henstilling med henblik på Rådets henstilling til Portugal med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

KOMMISSIONENS UDTALELSE

om et uforholdsmæssigt stort underskud i Portugal – Anvendelse af artikel 104, stk. 5, i traktaten om oprettelse af Det Europæiske Fællesskab

GENERELLE BETRAGTNINGER

I henhold til traktatens artikel 104 skal medlemsstaterne undgå uforholdsmæssigt store offentlige underskud. Afgørelser om, hvorvidt der foreligger et uforholdsmæssigt stort underskud, reguleres af proceduren i forbindelse med uforholdsmæssigt store underskud, der er beskrevet i traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten.

Det er fastsat i traktatens artikel 104, stk. 2, at Kommissionen skal overvåge udviklingen i medlemsstaternes budgetsituation og i deres offentlige gæld med henblik på at identificere alvorlige fejl. Kommissionen skal navnlig undersøge, om budgetdisciplinen overholdes på grundlag af to kriterier. Det ene er forholdet mellem det forventede eller faktiske offentlige underskud og bruttonationalproduktet (BNP), og det andet er forholdet mellem den offentlige gæld og BNP. De statistiske data vedrørende disse variabler tilvejebringes af Kommissionen på grundlag af indberetninger fra medlemsstaterne.

Traktatens artikel 104, stk. 3, fastsætter, at Kommissionen udarbejder en rapport, hvis en medlemsstat ikke opfylder kravene i forbindelse med et af eller begge kriterierne i artikel 104, stk. 2, eller hvis den, selv om kravene efter kriterierne er opfyldt, er af den opfattelse, at der er risiko for et uforholdsmæssigt stort underskud i en medlemsstat. I Kommissionens rapport tages der også hensyn til, om det offentlige underskud overstiger de offentlige investeringsudgifter, samt til alle andre relevante forhold, jf. traktatens artikel 104, stk. 3. Økofin-Rådets rapport af 20. marts 2005 indeholder en afklaring af rammerne for at tage hensyn til "alle andre relevante forhold". Med udgangspunkt i dataene i Portugals opdaterede stabilitetsprogram for perioden 2005-2009, der blev fremsendt den 9. juni 2005, og Kommissionens forårsprognose fra 2005 vedtog Kommissionen en sådan rapport vedrørende Portugal den 22. juni 2005.

Derefter, og i overensstemmelse med artikel 104, stk. 4, afgav Det Økonomiske og Finansielle Udvalg en udtalelse om Kommissionens rapport den 4. juli 2005.

Traktatens artikel 104, stk. 5, fastsætter, at Kommissionen afgiver en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. For at nå frem til en konklusion om, hvorvidt der er eller kan opstå et uforholdsmæssigt stort underskud, mener Kommissionen, at der bør tages hensyn til i) konklusionerne i dens egen rapport, nemlig om kravene efter et af eller begge kriterierne i artikel 104, stk. 2, ikke er opfyldt, og ii) Det Økonomiske og Finansielle Udvalgs udtalelse om Kommissionens rapport. På grundlag af disse elementer har Kommissionen anstillet en række betragtninger vedrørende Portugal.

BETRAGTNINGER VEDRØRENDE PORTUGAL

1. Ifølge opdateringen af det portugisiske stabilitetsprogram fra juni 2005 er det forventede offentlige underskud for 2005 6,2 % af BNP. Dette tal er større end referenceværdien på 3 % af BNP og ligger ikke tæt på den. Overskridelsen af referenceværdien på 3 % skyldes ikke et alvorligt økonomisk tilbageslag. BNP-væksten er faldet kraftigt siden 2000, men i 2004 noteredes der igen en positiv økonomisk vækst, og den forventes at fortsætte med at udvise en gradvis, om end moderat opadgående tendens i de kommende år. Selv om det negative outputgab er ret stort og ikke forventes at indsnævres betydeligt i de kommende år, er forværringen af den offentlige saldo ude af proportioner med den seneste forøgelse af outputgabet. Derfor kan overskridelsen af referenceværdien ikke betragtes som en følge af et alvorligt økonomisk tilbageslag i traktatens og stabilitets- og vækstpagtens forstand. Ifølge Kommissionens forårsprognose fra 2005 vil underskuddet også overstige traktatens referenceværdi væsentligt i 2006, hvor det økonomiske opsving gradvis forventes at bide sig fast. Dette bekræftes af opdateringen af det portugisiske stabilitetsprogram fra juni 2005, hvorefter det offentlige underskud forventes at forbedres løbende i de kommende år, men at det vil overstige referenceværdien indtil 2007. Derfor kan overskridelsen af referenceværdien ikke betragtes som hverken exceptionel eller midlertidig. Dette peger i retning af, at traktatens krav til det offentlige underskud ikke er opfyldt.

2. Gælden i forhold til BNP overskred traktatens referenceværdi på 60 % i 2003 og nåede op på 61,9 % i 2004, hvilket udgør en stigning på omkring 8,5 procentpoint af BNP siden 2000. Stigningen i gældskvoten kan forklares af et meget lavt primært overskud, en ret stor gældsforøgende stock flow-tilpasning og også af den lave nominelle BNP-vækst. Gældsmålene for 2005-2007, der fremgår af opdateringen af stabilitetsprogrammet fra juni 2005, og som stort set er i overensstemmelse med gældsfremskrivningerne i Kommissionens forårsprognose fra 2005, tyder på en yderligere kraftig stigning i gældskvoten på op til lige under 68 % i 2007. Dette strider mod traktatens krav om, at gældskvoten i tilfælde af en overskridelse af referenceværdien på 60 % af BNP "mindskes tilstrækkeligt og nærmer sig referenceværdien med en tilfredsstillende hastighed". Dette peger i retning af, at traktatens krav til den offentlige bruttogæld ikke er opfyldt.

3. I sin rapport i henhold til artikel 104, stk. 3, analyserede Kommissionen en række relevante forhold med relation til den mellemfristede økonomiske og budgetmæssige situation såvel som andre forhold, der forekom relevante for vurderingen af de offentlige finanser i Portugal.

4. I sin rapport af 20. marts 2005 til Det Europæiske Råd om en bedre gennemførelse af stabilitets- og vækstpagten, som blev godkendt af sidstnævnte den 22. marts 2005, understregede Økofin-Rådet, at hensyntagen til "andre relevante forhold" i de faser, der ligger forud for beslutningen om, at der foreligger et uforholdsmæssigt stort underskud, dvs. i bl.a. Kommissionens udtalelse i henhold til artikel 104, stk. 5, og i Rådets beslutning i henhold til artikel 104, stk. 6, "skal være betinget af det overordnede princip – inden andre relevante forhold tages i betragtning – at overskridelsen af referenceværdien er midlertidig, og at underskuddet fortsat ligger tæt på referenceværdien". I Portugals tilfælde er denne betingelse ikke opfyldt. Med henblik på Kommissionens udtalelse i henhold til artikel 104, stk. 5, tages der derfor ikke hensyn til andre relevante forhold.

5. Det Økonomiske og Finansielle Udvalgs udtalelse i henhold til traktatens artikel 104, stk. 4, stemmer overens med vurderingen i Kommissionens rapport i henhold til artikel 104, stk. 3.

KONKLUSION

Overvågningen af budgetsituationen i Portugal og specielt undersøgelsen af, om kriterierne i artikel 104, stk. 2, er opfyldt, har foranlediget Kommissionen til at udarbejde en rapport i overensstemmelse med traktatens artikel 104, stk. 3. Med henvisning til denne rapport og til Det Økonomiske og Finansielle Udvalgs udtalelse finder Kommissionen, at der foreligger et uforholdsmæssigt stort underskud i Portugal.

[1] Disse tal er i øjeblikket genstand for en diskussion mellem Eurostat og de portugisiske statistiske myndigheder.

[2] EFT L 209 af 2.8.1997.

[3] Se formandskabets konklusioner af mødet i Det Europæiske Råd i Bruxelles den 22. og 23. marts 2005 (7619/05) og Økofin-Rådets rapport af 20. marts 2005 til Det Europæiske Råd (7423/05).